སངས་རྒྱས་ཆོས་ལུགས་བོད་དུ་དར་བ་ནས་བཟུང༌།བོད་ཀྱི་གདོད་མའི་རིན་ཐང་ལྟ་ཚུལ་དང་ཀུན་སྤྱོད་སོགས་ལ་འགྱུར་ལྡོག་ཆེན་པོ་བྱུང་སྟེ་སངས་རྒྱས་ཆོས་ལུགས་ཀྱི་འཇིག་རྟེན་ལྟ་ཚུལ་དང་ཕལ་ཆེར་མཉམ་དུ་འདྲེས་ཤིང༌།བོད་ཀྱི་ཚེ་ཐར་སྐོར་གྱི་རིན་ཐང་ལྟ་ཚུལ་ཡང་སངས་རྒྱས་ཆོས་ལུགས་དང་ལྷན་དུ་བོད་དུ་དར་བ་ཡིན་ཕྱིན།བོད་ཀྱི་ཚེ་ཐར་གཏོང་སྲོལ་ཀྱི་བསམ་བློའི་དབུ་ཡང་བོད་ཀྱི་སྲོལ་རྒྱུན་རིག་གནས་སྤྱི་དང་འདྲ་བར་རྒྱ་གར་ནས་བརྙེས་པ་རེད།སྟོན་པ་ཤཱཀྱ་ཐུབ་པས་རྒྱ་གར་དུ་སྐྱབས་འགྲོའི་བསླབ་བྱའི་ནང་ཚན་ཆོས་ལ་སྐྱབས་སུ་སོང་བས་སྲོག་གཅོད་སྤོང་དགོས་པར་གདམས་པ་དང༌།མི་དགེ་བཅུའི་རྣམ་གཞག་མཛད་པའི་ནང་སྲོག་གཅོད་གཅོ་བོར་དགག་པ།སྦྱིན་པའི་ཕར་ཕྱིན་ལ་གསུམ་དུ་དབྱེ་བའི་ནང་ཚན་མི་འཇིགས་པའི་སྦྱིན་པ་ནི་གཞན་སྲོག་ལ་སྲུང་སྐྱོབ་བྱེད་པའི་ཆེད་དུ་གཏན་ལ་ཕབ་པ་ཡིན།